SAD: Putovanja i turističke usluge dobro se prodaju na Internetu - 2001-08-10
30 posto novca potrošenog putem Interneta u SAD-u odlazi na putovanja i turizam
Od novca koji Amerikanci potroše kupujući preko Interneta, 30 posto odlazi na putovanja. Web-stranice na kojima se nude putovanja i turistički aranžmani odoljevaju problemima s kojima se u zadnje vrijeme sučeljavaju web-stranice koje nude druge vrste usluga i proizvoda. Web-stranice koje nude putovanja i turističke usluge prodaju proizvod koji se ne može pokvariti, niti mora biti uskladišten u skupim stovarištima, niti mora kupcu biti dostavljan zrakoplovom, ili kamionom. Upravo to je jedan od razloga zbog kojih putnički web-siteovi dobro posluju – kaže Kate Rice iz kompanije Phocus Wright koja prati poslovanje web-stranica koje prodaju putničke usluge. Drugi razlog je taj što je u pitanju vrlo popularni proizvod, odnosno usluga. “Od svih pojedinačnih, privatnih troškova koje imaju Amerikanci, najveći se dio odnosi na putovanja. Ljudi više vremena utroše na planiranje svojih godišnjih odmora nego na planiranje umirovljenja, ili kupovinu kuće. Putovanja su, jednostavno, vrlo privlačna.” Kate Rice smatra da su multi-medijske sposobnosti Interneta omogućile vrlo privlačan način prezentiranja turističkih i putničkih ponuda. “Web-stranice i putovanja odlično se medjusobno podudaraju, s obzirom da se na webu može naći vrlo bogata ponuda fotografija, te video-zapisa. Kada ljudi planiraju godišnji odmor to je nalik velikom snu, a sam izgled web-stranice pomaže u razvijanju tog sna.” Web, istovremeno, omogućuje izvanredno brzo i učinkovito planiranje putovanja, kaže Susie Levine iz Expedia-točka-com, firme koja spada medju najveće putničke agencije čije se usluge prodaju preko Interneta. “Kad govorite o noćenjima, smještaju tijekom odmora i sličnom, do nedavno nije postojao mehanizam koji bi vam omogućio da sve ponude pronadjete na jednom mjestu. Ranije ste o putovanjima razgovarali s prijeteljem od prijatelja, ili ste listali turističke časopise... Sada, medjutim, web-stranice poput Expedie na jednom mjestu nude sve podatke o svemu što je nužno za godišnji odmor.” Mnogi vode računa o cijenama turističkih usluga, odnosno žele potrošiti što manje novca. Drugi, pak, više vode računa o tome da ne gube puno vremena na samom putovanju – nastavlja Susie Levine. Veliku popularnost turističkih web-stranica ona pripisuje upravo tome što omogućavaju putnicima da sami isplaniraju svoje putovanje, prema vlastitim prioritetima. ... Analitičari predvidjaju da će ove godine korisnici takvih web-stranica kupiti avionskih i drugih putničkih karata, te platiti hotelski smještaj i iznajmljivanje automobila u vrijednosti od 23 milijarde dolara. A to je čak 59 posto više nego prošle godine.